LV Eiropas Savienības Oficiālais Vēstnesis C 78/13

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

2010/C 78/08

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 (1) 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

VIENOTS DOKUMENTS

PADOMES REGULA (EK) Nr. 510/2006

“PEPERONE DI PONTECORVO”

EK Nr. IT-PDO-005-0675-15.02.2008

AĢIN ( ) ACVN ( X )

1. Nosaukums:

“Peperone di Pontecorvo”

2. Dalībvalsts vai trešā valsts:

Itālija

3. Lauksaimniecības produkta vai pārtikas produkta apraksts:

3.1. Produkta veids:

1.6. grupa. Svaigi vai pārstrādāti augļi, dārzeņi un labība

3.2. Produkta apraksts, uz kuru attiecas nosaukums (1):

Ar aizsargāto cilmes vietas nosaukumu “Peperone di Pontecorvo” apzīmē Capsicum annuum sugas vietējā ekotipa vietējās šķirnes “Cornetto di Pontecorvo” paprikas augļus.

Piedāvājot tirgū, “Peperone di Pontecorvo” jābūt ar šādām īpašībām. Auglis: vesels, trīsdaivu. Krāsa: sarkana; pieļaujams, ka līdz 40 % augļa virsmas klāj zaļi dzīslojumi. Forma: iegarena, cilindriski koniska. Augļus kalibrē. Ogas svars: Extra šķirai lielāks par 150 g un I šķirai no 100 līdz 150 g. Extra šķirai ogas garums pārsniedz 18 cm, bet I šķirai tas ir no 14 cm līdz 18 cm. Mīkstums: plāns. Kutikula: plānāka nekā citiem tās pašas grupas produktiem. Garša: saldena.

3.3. Izejvielas (tikai pārstrādātiem produktiem):

—

3.4. Dzīvnieku barība (tikai dzīvnieku izcelsmes produktiem):

—

3.5. Īpaši ražošanas posmi, kas jāveic noteiktajā ģeogrāfiskajā apgabalā:

Visi ražošanas procesa posmi, sākot no sēklu un dēstu ražošanas, kurus iegūst vienīgi no Capsicum annuum sugas vietējā ekotipa vietējās šķirnes “Cornetto di Pontecorvo” augiem, un beidzot ar paprikas audzēšanu un galaprodukta “Peperone di Pontecorvo” ražas novākšanu, jāveic 4. punktā norādītajā apgabalā.

3.6. Īpaši noteikumi griešanai, rīvēšanai, iepakošanai u. c.:

Lai nepieļautu, ka, lieki pārcilājot, paprikas augļi berzējas viens gar otru, radot audu plīsumus un šūnsulas iztecējumus, ar ACVN “Peperone di Pontecorvo” apzīmētās paprikas iepakošana jāveic 4. punktā norādītajā ražošanas apgabalā. Tādēļ pēc novākšanas augļi jāievieto kastēs, raugoties, lai tiem nepiekļūtu tieši saules stari.

Paprikai paredzēts šādu veidu iepakojums: kartona, koka vai netoksiskas, pārtikas produktu iepakošanai izmantojamas plastmasas kastēs pa 200 g un no 1 kg līdz 10 kg.

Iepakojumiem jābūt tīriem, netoksiskiem, un tiem jāatbilst spēkā esošajiem noteikumiem. Produktam nedrīkst būt svešķermeņu piejaukuma.

Katra iepakojuma un katras kastes saturam jābūt viendabīgam, un tajā jābūt tikai vienas un tās pašas šķiras, līdzīgas krāsas un līdzīga izmēra paprikas augļiem.

Katru paprikas augli var izolēt ar papīru vai citu piemērotu materiālu, uz kura jābūt logotipam.

3.7. Īpaši noteikumi marķēšanai:

Uz etiķetes jābūt šādai informācijai: apzīmējums “Peperone di Pontecorvo” ar ievērojami lielākiem, skaidriem, neizdzēšamiem burtiem, kas krasi atšķiras no tiem, kādi lietoti pārējos uzrakstos; zem minētā apzīmējuma ir norāde “Denominazione di Origine Protetta” (“Aizsargāts cilmes vietas nosaukums”) un tās saīsinājums D.O.P. (ACVN); ražotāja un iepakotāja vārds un uzvārds vai nosaukums, uzņēmuma nosaukums un adrese; iepakojumā sākotnēji iesaiņotais produkta daudzums, kas norādīts saskaņā ar spēkā esošajiem noteikumiem. Produkta logotipu veido stilizēti attēlota sieviete Pontecorvo tradicionālajā tērpā, ko sauc par “pacchiana”; sievietei rokās ir grozs ar sešām “Peperone di Pontecorvo” paprikām; septītā “Peperone di Pontecorvo” ir audekla lentē, uz kuras uzrakstīts “Peperone di Pontecorvo”. Apzīmējumam “Peperone di Pontecorvo” jābūt rakstītam itāļu valodā.

4. Precīza ģeogrāfiskā apgabala definīcija:

“Peperone di Pontecorvo” ražošanas ģeogrāfiskais apgabals atrodas Frosinone provincē, un to veido visa Pontecorvo pašvaldības administratīvā teritorija, kā arī daļa no šādu Liri (Liri) ielejā atrodošos pašvaldību administratīvās teritorijas: Esperia, S. Giorgio a Liri, Pignataro Interamna, Villa S. Lucia, Piedimonte S. Germano, Aquino, Castrocielo, Roccasecca un San Giovanni Incarico; caur šīm teritorijām tek Liri upe, un augsnes īpašību un klimatisko apstākļu ziņā tajās nav atšķirību.

5. Saikne ar ģeogrāfisko apgabalu:

5.1. Ģeogrāfiskā apgabala specifika:

Audzēšanas apgabalā augsnes veidotas no kvartāra perioda nogulumiem un Liri upes un tās pieteku aluviālajām sanesām. Augsnes ir pārsvarā irdenas un satur diezgan daudz māla, tajās ir kaļķakmens; augsnēm ir neitrāla vai vāji sārmaina reakcija, tās ir ļoti dziļas, ūdenscaurlaidīgas un tik labi drenētas, ka ūdens pārpalikumi strauji aiztek. Teritorijā valda Vidusjūras tipa klimats ar paaugstinātu relatīvo gaisa mitrumu un mēreniem vējiem; gada vidējais nokrišņu daudzums ir aptuveni 1 100–1 200 mm; apgabalā ir labs nokrišņu sadalījums, jo īpaši augsnes sagatavošanas laikā un pirmajos audzēšanas cikla posmos.

5.2. Produkta specifika:

Galvenās īpašības, kas raksturīgas “Peperone di Pontecorvo” un ar ko tā atšķiras no citām paprikām, ir tās stiprā garša un labā sagremojamība, kuru nosaka šīs paprikas miza, kas ir tik plāna, ka sakošļāšanas beigās mutē palikušais barības daudzums ir ievērojami mazāks par to, kas paliek, sakošļājot citus tā paša veida produktus.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN):

Pieprasījumu atzīt “Peperone di Pontecorvo” par produktu ar ACVN pamato raksturīgās īpašības, ar kurām šī paprika atšķiras no pārējiem tās pašas grupas produktiem. “Peperone di Pontecorvo” specifika ir cieši saistīta ar ražošanas apgabala augsnes īpašībām un klimatiskajiem apstākļiem, kā arī cilvēkfaktoriem. Šie apstākļi ietekmējuši vietējā “Cornetto di Pontecorvo” ekotipa izvēli un popularitāti; šā ekotipa papriku raksturīgās īpašības attiecīgi piemīt arī paprikām ar nosaukumu “Peperone di Pontecorvo”, kas no tā izaudzētas. Augsnes, kurās audzē “Peperone di Pontecorvo”, ir ļoti auglīgas, sevišķi bagātas ar barības vielām un apvienojumā ar ražošanas apgabala labvēlīgo nokrišņu režīmu ļauj izaudzēt produktu ar stipri izteiktu garšu. Līdztekus dabas faktoriem sava nozīme ir arī vietējo dārzeņkopju darbam, kas, rūpīgi koptās sēklaudzētavās gadu no gada audzējot jaunus stādus un izvēloties šim nolūkam agrotehniskās kopšanas paņēmienus, kuri bijuši piemērotāki šā ekotipa vērtīgo īpašību lietderīgai izmantošanai, pratuši atlasīt labākos vietējās paprikas augļus. Selekcijas darbs, ko cilvēki veikuši laika gaitā, devis labus rezultātus, jo izaudzētā “Peperone di Pontecorvo” paprika izceļas ar raksturīgu plānu mizu, un šo dārzeni augstu vērtē tā labās sagremojamības dēļ. Ir daudz vēsturisku rakstu avotu, kas liecina par to, ka apgabalā audzētas “Peperone di Pontecorvo” paprikas, no tām iegūtā raža pārdota tirgū un lietota pārtikā. Vēstis par šo papriku atrodamas kādā nelielā darbā, kurš datēts ar 1830. gadu (tas bija laiks, kad Pontecorvo kņazistes teritorija bija Svētā Krēsla valdījumā) un kurā uzskaitīto dārzeņu kultūru vidū minēta arī “Peperone di Pontecorvo” paprika. Kādā 1873. gada rakstā par priekšlikumu Pontecorvo pašvaldībā ieviest akcīzes nodokli (daziana), tiek pieprasītas tiesības iekasēt maksu par vietas izmantošanu tirgus laukumā capsicum (paprikas) pārdošanai. 1882. gadā veiktās Žačīni (Jacini) aptaujas rezultātos minēts, ka gan vietējos, gan visas administratīvās teritorijas sakņu dārzos audzētas arī paprikas, un, analizējot iedzīvotāju ēšanas ieradumus, norādīts, ka tās uzskatītas par “patīkamu piedevu, ko likt uz maizes šķēles (…)”. Visbeidzot, Lauksaimnieku apvienības nodibināšana 1889. gadā bija notikums, kas efektīvi un izšķiroši ietekmēja papriku audzēšanu, kuras apjomi turpmākajos gados ievērojami pieauga, mūsu dienās kļūstot par vienu no apgabala ekonomikas resursiem.

Atsauce uz specifikācijas publikāciju:

Valdība ir uzsākusi valsts iebildumu procedūru, aizsargātā cilmes vietas nosaukuma “Peperone di Pontecorvo” atzīšanas pieteikumu 2007. gada 21. decembrī publicējot Itālijas Republikas oficiālā vēstneša (Gazzetta Ufficiale della Repubblica Italiana) 296. numurā.

Ražošanas specifikācijas konsolidētais teksts ir pieejams internetā šādā tīmekļa vietnē:

http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg

vai

tieši atverot ministrijas tīmekļa vietnes mājas lapu (http://www.politicheagricole.it) un uzklikšķinot uz “Prodotti di Qualità” (ekrāna kreisajā pusē) un, visbeidzot, uz “Disciplinari di Produzione all’esame dell’UE [regolamento (CE) n. 510/2006]”.

(1) OV L 93, 31.3.2006., 12. lpp.